KIRJALLINEN KYSYMYS E-3119/00

esittäjä(t): Brigitte Langenhagen (PPE-DE) komissiolle

(6. lokakuuta 2000)

Aihe: Espanjan umts-toimilupien jakaminen

Espanjan hallitus on päättänyt jakaa umts-toimiluvat menettelyllä, joka tuo vain vähän tuloja. Lehtitietojen mukaan kyseinen menettely valittiin tietoisesti, jotta espanjalaiset yritykset saisivat suurempia tuottoja ja käyttäjät halvempia palveluita.

1. Miten paljon komissiolla on tietoa menettelyn valinnasta tai mahdollisuuksia vaikuttaa siihen?

2. Onko Espanjassa sovellettu menettely sopusoinnussa yhteisön kilpailumääräysten kanssa?

3. Sisältyykö Espanjan menettelyyn komission mielestä ilmeisiä tai piilotukia ja näin ollen etuja muihin eurooppalaisiin yrityksiin verrattuna?

4. Aikooko komissio puuttua tällaiseen yksittäisten alojen tukemiseen jäsenvaltioissa? Jos aikoo, millaisin toimenpitein?

Mario Montin komission puolesta antama vastaus

(22. marraskuuta 2000)

Espanjan ja muiden jäsenvaltioiden kolmannen sukupolven matkaviestintäjärjestelmien toimilupien myöntämiseen soveltamien menettelyjen osalta komissio kiinnittää arvoisan parlamentin jäsenen huomion siihen seikkaan, ettei päätöksessä N:o 128/1999/EY(1) eikä matkaviestinpalveluita(2) tai toimilupia(3) koskevissa yhteisön direktiiveissä edellytetä, että jäsenvaltiot soveltaisivat jotain tiettyä toimilupien myöntämismenettelyä (kuten tasaisesti vertailevaa valintaprosessia eli kauneuskilpailua tai tarjouskilpailua eli huutokauppamenettelyä). Jäsenvaltioiden on kolmannen sukupolven matkaviestintäjärjestelmien toimilupia myöntäessään kuitenkin noudatettava EY:n perustamissopimuksen määräyksiä sekä asianomaisissa direktiiveissä määriteltyjä yhteisön oikeuden yleisiä periaatteita. Taajuuksien hinnoittelumenetelmissä olisi erityisesti otettava huomioon tarve edistää innovatiivisten palvelujen kehittämistä ja kilpailua samalla kun niiden olisi heijastettava tarvetta varmistaa niukkojen resurssien tehokas käyttö. Lisäksi kolmannen sukupolven matkaviestintäjärjestelmien toimilupien lukumäärää saadaan rajoittaa vain silloin, kun taajuusalueiden puute voidaan osoittaa. Toimiluvat on myönnettävä puolueettomin, syrjimättömin, yksityiskohtaisin ja suhteellisin perustein. Edellyttäen, että EY:n perustamissopimusta ja edellä mainittuja periaatteita noudatetaan, komissiolla ei ole mitään syytä toimia tai pyrkiä vaikuttamaan prosessiin, jonka perusteella jäsenvaltiot päättävät kolmannen sukupolven matkaviestintäjärjestelmien toimilupien myöntämisestä.

Komissio on seurannut tiiviisti kolmannen sukupolven toimilupien myöntämisprosessia eri jäsenvaltioissa. Komissiolle ei ole kuitenkaan tehty kanteluita, joissa Espanjan viranomaisten väitettäisiin rikkoneen edellä mainittuja periaatteita tai yhteisön kilpailusääntöjä.

Mitä tulee siihen, sisältyikö Espanjassa sovellettuun menettelyyn tukia kolmannen sukupolven matkaviestintäjärjestelmien toimiluvan saaneille yrityksille, on huomattava, että jäsenvaltiot voivat itse päättää soveltamastaan menettelystä, ja että komissio ei ilmaise tältä osin vastustavaa kantaa edellyttäen, että EY:n perustamissopimuksen 87 artiklaa (entinen 92 artikla) noudatetaan.

Periaatteessa kyseiset kaksi toimilupien myyntimenettelyä eli tasaisesti vertaileva valintaprosessi ja huutokauppamenettely sallitaan valtiontukisääntöjen nojalla edellyttäen, että niitä sovelletaan avoimin, puolueettomin ja syrjimättömin perustein. Lisäksi valitun menettelyn käytännön järjestelyjen ja vaatimusten on oltava sellaiset, että ostajille tai asianomaiselle toiminnalle ei anneta välitöntä tai välillistä tukea.

Komissio on saanut useita kanteluita, joissa väitetään, että tiettyjen kolmannen sukupolven matkaviestintäjärjestelmien toimilupien myöntämismenettelyjen yhteydessä on annettu valtiontukea. Komissio tutkii parhaillaan näitä kanteluita.

(1) Euroopan parlamentin ja neuvoston päätös N:o 128/1999/EY, tehty 14 päivänä joulukuuta 1998, kolmannen sukupolven matkaviestinnän ja langattoman viestinnän järjestelmän (UMTS) koordinoidusta käyttöönotosta Euroopan yhteisössä, EYVL L 17, 22.1.1999.

(2) Komission direktiivi 96/2/EY, annettu 16 päivänä tammikuuta 1996, direktiivin 90/388/ETY muuttamisesta matkaviestinnän ja henkilökohtaisen viestinnän osalta, EYVL L 20, 26.1.1996.

(3) Euroopan parlamentin ja neuvoston direktiivi 97/13/EY, annettu 10 päivänä huhtikuuta 1997, telepalvelualan yleisten valtuutusten ja yksittäisten toimilupien yhteisistä puitteista, EYVL L 117, 7.5.1997.